Politiet: Ingenting tyder på de som ble pågrepet hadde planer om å gjennomføre truslene

De tre som ble pågrepet for trusselen mot Bodø videregående skolen torsdag, har uttalt til politiet at det ikke var alvorlig ment.

Oppdatert 9. november 2017

Artikkelen er over to år gammel

Torsdag slo væpnet politi til mot flere adresser i Bodø-området, og pågrep tre personer for trusler om å gjennomføre en skoleskyting. De er omtalt som menn, og er elever ved skolen.

Krimsjef ved Bodø politistasjon, Knut Waldemar Solli, sier i en pressemelding torsdag kveld at beslagene dreide seg om svært realistiske våpenetterligninger.







– Politiets etterforskning har i kveld avdekket at det ikke er noe som tyder på at de tre siktede skoleelevene hadde intensjon eller planer om å gjennomføre trusselen, sier Solli.

– Ikke alvorlig ment

Solli opplyser at det skoleelevene har sagt i avhør, støttes av politiets øvrige etterforskning.

– De tre personene har i kveld blitt avhørt av politiet hvor de har forklart at trusselen ikke var alvorlig ment og at de aldri hadde planer om å skade noen, sier han.

De tre personene har i kveld blitt avhørt av politiet hvor de har forklart at trusselen ikke var alvorlig ment og at de aldri hadde planer om å skade noen.

Tidligere på dagen torsdag omtalte stabssjef Bent-Are Eilertsen i Nordland politidistrikt trusselen som en begrunnet trussel.

De tre siktede blir i kveld løslatt fra politiets varetekt, skriver politiet

PÅGRIPES: Her tar politiet hånd om en av de pågrepne. De er alle elever ved Bodø VGS, sier politiet. Foto: Preben Hunstad / Bodø Nu

Anslo at det var en fare

Politiet anslo at det var en fare for at trusselen kunne gjennomføres.

Ifølge trusselen skulle skoleskytingen gjennomføres på Bodø videregående skole på et bestemt tidspunkt fredag.

Pågripelsene skal ha vært udramatiske. Stabssjef Eilertsen utelukket ikke torsdag ettermiddag at flere ville kunne bli pågrepet. Han ønsket ikke å utdype hva de to er siktet for, eller si mer om hvem de er.

– Politiet har gjort beslag som underbygger trusselen, men vi ønsker ikke på dette tidspunktet å si noe mer om hvilket beslag det dreier seg om, het det i en pressemelding.

TRUSSEL: Politiet aksjonerer med store styrker i Alstad-området. Foto: Preben Hunstad / Bodø Nu

Jobber med elever og ansatte

Rektor ved skolen, Nina Røvik, sier at de jobber med elevene og de ansatte.

– Skoledagen går som normalt i morgen. Før skoledagen starter, vil alle lærere få informasjon om hva som har skjedd. Det samme gjelder selvsagt elevene. Det aller viktigste å slå fast er at det ikke er noen fare knyttet til trusselen, sier hun i en pressemelding.

Elevrådsleder Tobias Smith sier til VG at elevene ble gjort oppmerksomme på trusselen gjennom media.

– Det er greit, fordi hendelsen mest sannsynlig ikke ville skjedd før i morgen, sier han.

Smith sier han tror skolen handlet riktig.

Politiet har etablert dialog med skoleledelsen og barnevernet, skriver Bodø Nu.

Publisert: 09.11.17 kl. 15:02 Oppdatert: 09.11.17 kl. 21:21

Les også

Mer om Krim